Nordjyllands Politi og Beredskabscenter Aalborg evakuerede søndag aften to opgange på Vesterbro i Aalborg. Klokken 19.43 indløb der melding om en brand i pizzeriaet Kebabistan, der ligger i stueetagen på Vesterbro 72. - Det var en ret voldsom brand og butikken er svært brand- og sodskadet, fortæller indsatsleder Peter Reinau fra Beredskabscenter Aalborg. - Det er noget af det her - en brand i sådan en fem-seks etagers høj bygning - vi er rigtig bange for, men vi fik slået branden hurtigt ned, og det viste sig heldigvis også at ventilationen løber bag på bygningen og ikke inde i den, så den kunne brede sig der, siger han videre. Beredskabet sendte ved ankomsten røgdykkere ind i opgangen og ved politiets ankomst påbegyndte man evakuering af naboejendommen. - Og jeg har netop fået at vide, at alle er ude og uskadte. Det gælder også nogle små søde katte fra nummer 74, fortæller indsatslederen. Vesterbro var i forbindelse med branden spærret, men var klokken 20.20 igen åben for trafik. Nordjyllands Politi måtte anholde en person, som ikke ville efterkomme betjentenes ordrer om ikke at gå ind i opgangen. I den forbindelse blev manden voldelig overfor betjentene, og han er derfor blevet sigtet for vold mod tjenestemand, oplyser vagtchef ved Nordjyllands Politi Mogen Hougesen.

Referat:
Søndag aften udbrød der brand i pizzeriaet Kebabistan på Vesterbro i Aalborg. To opgange blev evakueret, men ingen er kommet noget til.